Նատաշա Ռամբովա

Նատաշա Ռամբովա (անգլ.՝ Natacha Rambova, ի ծնե՝ Ուինիֆրեդ Կիմբոլ Շոնեսսի (Winifred Kimball Shaughnessy), հունվարի 19, 1897(1897-01-19), Սոլթ Լեյք Սիթի, ԱՄՆ - հունիսի 5, 1966(1966-06-05), Փասադենա, Լոս Անջելես շրջան, Կալիֆոռնիա, ԱՄՆ), ամերիկացի նկարչուհի՝ կոստյումների գծով, դեկորատոր, համր կինոյի դերասանուհի, եգիպտագետ։


== Կենսագրություն ==
Ծնվել է Սոլթ Լեյք Սիթիում՝ մորմոնների ընտանիքում։ Մանկությունն անցել է Սան Ֆրանցիսկոյում, իսկ կրթություն ստացել է Միացյալ Թագավորությունում։ ԱՄՆ վերադառնալուց հետո Ռամբովան պարուհու կարիերա է սկսել Նյու Յորքում՝ Ֆյոդոր Կոզլովի ղեկավարության ներքո։ 19 տարեկանում տեղափոխվել է Լոս Անջելես, որտեղ հաջորդող տարիների ընթացքում աշխատել է որպես հոլիվուդյան ֆիլմերի կոստյումների դիզայներ։
Շուտով ծանոթացել է Ռոդոլֆ Վալենտինոյի հետ, որի հետ էլ 1923 թվականին ամուսնացել է։ Շուտով պարզվում է, որ այդ պահին Վալենտինոյի նախորդ ամուսնության խզումը պաշտոնապես չի ավարտվել, ինչի պատճառով նա դատարան է ընկնում որպես երկկին։ Հայտնի դերասանի հետ ամուսնությունը նրան լայն ճանաչում է բերում շոու բիզնեսում։ Սակայն Վալենտինոյի ընկերներն ու գործընկերները խիստ բացասաբար են արտահայտվել Ռամբովայի մասին՝ նրան մեղադրելով կինոյում Վալենտինոյի մի շարք ձախողումների մեջ։ Ընդ որում, դերասանն էլ շատ արագ սառում է Ռամբովայի նկատմամբ և նույնիսկ ստուդիայի հետ պայմանագիր է կնքում, որպեսզի նրան թույլ չտան հրապարակ մտնել իր նկարահանումների ժամանակ։ 1925 թվականին բաժանվելուց հետո նա վերադարձել է Նյու Յորք, որտեղ Մանհեթենում բացել է  հագուստի սեփական խանութը։
1931 թվականի վերջին Ռամբովան, մտահոգված Մեծ ճգնաժամից հետո ԱՄՆում տիրող տնտեսական վիճակով, փակել է իր հագուստի խանութը և բնակություն հաստատել Ֆրանսիայում՝ Անթիբ քաղաքում։ Բալեարյան կղզիների կրուիզներից մեկում ծանոթացել է իսպանացի ազնվական Ալվարո դե Ուրսայսի հետ, որի հետ ամուսնացել է 1932 թվականին։ Զույգը բնակություն է հաստատել Մալյորկայում, որտեղ նա զբաղվել է լքված իսպանական վիլլաների վերանորոգմամբ և վաճառքով։
1936 թվականի հունվարին Ռամբովոն ամուսնու հետ առաջին անգամ եղել է Եգիպտոսում, որտեղ այցելել է Մեմփիսի, Լուքսորի, Թեբեի հին հուշարձանները, որոնք նրա վրա մեծ տպավորություն են թողել և որոշել են նրա հետագա հետաքրքրությունները։ Շուտով նրանց՝ Իսպանիա վերադառնալուց հետո այնտեղ սկսվել է քաղաքացիական պատերազմ, նրա ամուսինը մտել է պրոֆաշիստական ազգայնական բանակի շարքերը։ Ինքը՝ Ռամբովան, լքել է Իսպանիան՝ բնակություն հաստատելով Նիսի ընտանեկան ամրոցում։ Այդ պահին ամուսինների միջև հարաբերությունները սրվել են, և շուտով զույգը բաժանվել է։ 1940 թվականի հունիսին նացիստների՝ Ֆրանսիա ներխուժումից հետո Ռամբովան վերադարձել է Նյու Յորք։
1940-ական թվականներին հետաքրքրվել է մետաֆիզիկայով, աստղագուշակությամբ՝ համատեղելով դրանք եգիպտագիտության նկատմամբ ունեցած սիրո հետ։ Ռամբովան երկու անգամ խոշոր մասնավոր դրամաշնորհ է ստացել Հին Եգիպտոսի կրոնական համակարգի և սիմվոլների ուսուցման համար։ 1954 թվականին նա Յուտայի համալսարանին է նվիրաբերել պեղումների ժամանակ հայտնաբերված եգիպտական բրածոների մեծ հավաքածուն։
1950-ական թվականների սկզբին Ռամբովայի մոտ սկսել է զարգանալ կարծրամաշկություն, ինչն էլ հանգեցրել է հոգեկան խանգարման և թերսնման։ 1965 թվականին նրան տրվել է պարանոիկ փսիխոզ ախտորոշումը, ինչից հետո խորթ քույրը նրան տարել է իր մոտ՝ Կալիֆոռնիա։ Կյանքի վերջին տարին Ռամբովոն անցկացրել է հիվանդանոցում և ծերանոցում, որտեղ էլ մահացել է սրտային անբավարարությունից 69 տարեկան հասակում։ Նրա մարմինը դիակիզվել է, իսկ աճյունը ցրվել Է Արիզոնայի հյուսիսում գտնվող անտառում։
1975 թվականին էկրան է բարձրացել «Վալենտինոյի լեգենդը» ֆիլմը, որտեղ Ռամբովայի դերը խաղացել է Իվետ Միմոն, իսկ 1977 թվականի «Վալենտինո» պատկերում այն խաղացել է Միշել Ֆիլիպսը։ Ռամբովայի կերպարը հայտնվել է նաև «Սարսափների ամերիկյան պատմություն։ Հյուրանոց» սերիալում՝ Ալեքսանդրա Դադարիոյի կատարմամբ։


== Ծանոթագրություններ ==